16.6.2023
SK
Úradný vestník Európskej únie
C 214/29 Streda 18. januára 2023
L. keďže vláda Ruskej federácie na pokyn Vladimíra Putina pokračuje v medzinárodných teroristických aktoch namierených proti politickým oponentom a suverénnym štátom, ktoré od roku 2014 vyvrcholili inváziou a okupáciou Ukrajiny;
M. keďže globálne dôsledky neospravedlniteľnej invázie Ruskej federácie na Ukrajinu sú znásobené prebiehajúcou bezprecedentnou pandémiou ochorenia COVID-19, ktorá sa začala vo Wu-chane v ČĽR; keďže návrat vojny v plnom rozsahu na európsky kontinent, hospodárska nestabilita a zámerná inštrumentalizácia energetickej nestability Ruskou federáciou majú za následok bezprostrednú geopolitickú neistotu pre občanov Európskej únie, kandidátskych členských štátov a potenciálnych kandidátskych členských štátov, ako aj pre partnerov na celom svete;
N. keďže podmienkou strategickej autonómie je schopnosť Únie vykonávať všetky záležitosti strategického významu pre EÚ bez zbytočného spoliehania sa na schopnosti tretích štátov a aktérov, a to aj tým, že sa odstránia zraniteľné miesta, ktoré Úniu vystavujú vnútornému rozdeleniu a núteným ústupkom autoritárskym aktérom; keďže dosiahnutie strategickej autonómie umožní Únii ďalej posilňovať svoju vonkajšiu činnosť na základe sily, účinnejšie realizovať a presadzovať svoje záujmy založené na hodnotách a posilniť svoj príspevok ku globálnemu multilateralizmu, mierovému riešeniu konfliktov a rozvoju demokracie, právneho štátu a základných práv na celom svete; keďže EÚ nebude schopná brániť sa alebo byť dôveryhodným aktérom bez skutočných investícií do obrany členských štátov; keďže napriek pokračujúcej ruskej agresii voči Ukrajine od roku 2014 zrealizovalo rozhodnutie vedúcich predstaviteľov NATO vyčleniť minimálne 2 % HDP na výdavky na obranu len niekoľko spojencov, ktorí sú členskými štátmi, najmä spojencov na východnom krídle; keďže dosiahnutie tejto prahovej hodnoty svedčí o skutočnej vôli posilniť európsku bezpečnosť a zároveň pozíciu EÚ;
O. keďže dobrovoľný vstup európskych štátov do EÚ zostáva najúspešnejším nástrojom zahraničnej politiky Únie; keďže 23. júna 2022 udelili európski lídri Ukrajine a Moldavskej republike štatút kandidátskej krajiny na členstvo v EÚ a uznali európsku perspektívu Gruzínska; keďže 15. decembra 2022 udelila Európska rada Bosne a Hercegovine štatút kandidátskej krajiny na členstvo v EÚ a Kosovská republika predložila žiadosť o členstvo v EÚ;
P. keďže SZBP Únie sa riadi hodnotami demokracie a právneho štátu, univerzálnosti a nedeliteľnosti ľudských práv a základných slobôd, rešpektovania ľudskej dôstojnosti, zásadách rovnosti a solidarity a dodržiavaní zásad Charty OSN a medzinárodného práva; keďže hodnoty Únie zakotvené v článku 2, článku 3 ods.
5 a článku 21 Zmluvy o EÚ sú jej bezprostredným záujmom; keďže autokratický tlak na tieto demokratické hodnoty sa naďalej zvyšuje, čím sa oslabuje kontrola zneužívania moci, zvyšuje sa počet a závažnosť prípadov porušovania ľudských práv a zužuje sa priestor pre občiansku spoločnosť, nezávislé médiá a demokratické opozičné hnutia; keďže podľa organizácie Freedom House bol rok 2021 už 16. rokom kontinuálneho úpadku demokracie na celom svete;
Q. keďže zmena klímy stále závažnejšie vplýva na rôzne stránky ľudského života, ako aj na rozvojové príležitosti, celosvetový geopolitický poriadok a globálnu stabilitu; keďže dôsledkami zmeny klímy budú najviac zasiahnuté krajiny s menším počtom zdrojov na prispôsobenie sa tejto zmene; keďže zahraničná politika EÚ by sa mala viac zameriavať na podporu multilaterálnych činností, a to spoluprácou na konkrétnych otázkach súvisiacich s klímou, budovaním strategických partnerstiev a posilňovaním spolupráce a spoločných činností medzi štátnymi a neštátnymi subjektmi vrátane veľkých prispievateľov ku globálnemu znečisteniu;
R. keďže medzinárodný poriadok založený na pravidlách, ktorý vychádza z medzinárodného práva a multilaterálnych inštitúcií, je stále viac ohrozovaný zvnútra aj zvonka; keďže autokratické štáty sa samostatne alebo spoločným postupom snažia podkopať multilaterálne organizácie a agentúry, ako aj medzinárodné humanitárne právo a právo v oblasti ľudských práv, rozvrátiť jeho význam kooptáciou alebo obísť či zmariť jeho vykonávanie, pričom zároveň podporujú ďalšie rozširovanie autokratických noriem v EÚ a v tretích štátoch, a to aj využívaním diplomatických, hospodárskych alebo vojenských stimulov a nátlaku a dezinformačných kampaní; keďže invázia Ruska na Ukrajinu a jeho úmyselné vojnové zločiny sú útokom na základy mnohostranného globálneho poriadku založeného na pravidlách;